CELEX: 32011R0381
Language: sk
Date: 2011-04-18 00:00:00
Title: Vykonávacie nariadenie Komisie (EÚ) č. 381/2011 z  18. apríla 2011 , ktorým sa ustanovuje odchýlka od nariadenia (ES) č. 967/2006, pokiaľ ide o lehoty na oznamovanie množstiev cukru preneseného z hospodárskeho roku 2010/2011

19.4.2011   
            
            
               SK
            
            
               Úradný vestník Európskej únie
            
            
               L 103/5
            
         VYKONÁVACIE NARIADENIE KOMISIE (EÚ) č. 381/2011
   z 18. apríla 2011,
   ktorým sa ustanovuje odchýlka od nariadenia (ES) č. 967/2006, pokiaľ ide o lehoty na oznamovanie množstiev cukru preneseného z hospodárskeho roku 2010/2011
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 85 v spojení s jeho článkom 4,
   keďže:
   
               (1)
            
            
               Článkom 17 nariadenia Komisie (ES) č. 967/2006 z 29. júna 2006, ktorým sa ustanovujú podrobné podmienky uplatňovania nariadenia Rady (ES) č. 318/2006 v súvislosti s výrobou mimo kvót v sektore cukru (2), sa ustanovujú lehoty, v rámci ktorých musia členské štáty oznámiť Komisii množstvá cukru preneseného do nasledujúceho hospodárskeho roku.
            
         
               (2)
            
            
               Odchylne od článku 63 ods. 2 písm. a) nariadenia (ES) č. 1234/2007 sa článkom 1 nariadenia Komisie (EÚ) č. 848/2010 (3) predlžuje na hospodársky rok 2010/2011 termín, do ktorého členské štáty určia lehotu na to, aby im hospodárske subjekty oznámili svoje rozhodnutie preniesť vyrobený nadbytočný cukor.
            
         
               (3)
            
            
               Lehoty, v rámci ktorých musia členské štáty oznámiť Komisii množstvá cukru preneseného podľa článku 17 nariadenia (ES) č. 967/2006, by sa preto mali zodpovedajúcim spôsobom posunúť.
            
         
               (4)
            
            
               Preto je nevyhnutné odchýliť sa v prípade hospodárskeho roku 2010/2011 od lehôt určených v článku 17 písm. a) a b) nariadenia (ES) č. 967/2006.
            
         
               (5)
            
            
               Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Odchylne od článku 17 písm. a) a b) nariadenia (ES) č. 967/2006 oznamujú členské štáty Komisii najneskôr 1. septembra 2011 množstvá repného a trstinového cukru z hospodárskeho roku 2010/2011, ktoré plánujú preniesť do nasledujúceho hospodárskeho roku.
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Účinnosť nariadenia končí 30. septembra 2011.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. apríla 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 176, 30.6.2006, s. 22.
   
      (3)  Ú. v. EÚ L 253, 28.9.2010, s. 1.